Liikenne- ja viestintäministeriö

kirjaamo@lvm.fi

Lausuntopyyntönne 8.5.2017 (LVM/1832/03/2016)

**LAUSUNTO VESILIIKENNELAIN KOKONAISUUDISTUSTA KOSKEVASTA ARVIOMUISTIOSTA**

Onnettomuustutkintakeskus on tutustunut lähettämäänne vesiliikennelain kokonaisuudistusta koskevaan arviomuistioon ja kiittää mahdollisuudesta lausua asiassa. Onnettomuustutkintakeskus pitää käynnissä olevaa vesiliikennelain kokonaisuudistusta lähtökohtaisesti hyvänä asiana.

Turvallisuustutkintalain (525/2011) mukaan turvallisuustutkinnan tarkoituksena on yleisen turvallisuuden lisääminen, onnettomuuksien ja vaaratilanteiden ehkäiseminen sekä onnettomuuksista aiheutuvien vahinkojen torjuminen. Onnettomuustutkintakeskus tutkii muun muassa kaikki hyvin vakavat vesiliikenneonnettomuudet. Se voi tutkia myös muun vesiliikenneonnettomuuden tai -vaaratilanteen. Onnettomuustutkintakeskus voi tehdä myös yhteisen tutkinnan useista samankaltaisista onnettomuuksista tai vaaratilanteista (teematutkinta).

Onnettomuustutkintakeskus suorittaa tehtävänsä itsenäisesti ja riippumattomasti. Turvallisuustutkinnassa selvitetään onnettomuuden kulku, syyt ja seuraukset sekä pelastustoimet ja viranomaisten toiminta. Turvallisuustutkinnasta laaditaan julkinen tutkintaselostus onnettomuuden vakavuuteen nähden sopivassa laajuudessa. Tutkintaselostus sisältää selostuksen onnettomuuden kulusta, onnettomuuteen johtaneista tekijöistä ja onnettomuuden seurauksista sekä asianomaisille viranomaisille ja muille toimijoille osoitetut turvallisuussuositukset sellaisiksi toimenpiteiksi, jotka ovat tarpeen yleisen turvallisuuden lisäämiseksi, uusien onnettomuuksien ja vaaratilanteiden ehkäisemiseksi, vahinkojen torjumiseksi sekä pelastus- ja muiden viranomaisten toiminnan tehostamiseksi. Turvallisuustutkintaa tehdään yksinomaan turvallisuuden parantamiseksi eikä tutkinnassa oteta kantaa syyllisyys- ja vastuukysymyksiin eikä vahingonkorvausvelvollisuuteen.

Onnettomuustutkintakeskus haluaa vesiliikennelain kokonaisuudistuksen yhteydessä kiinnittää liikenne- ja viestintäministeriön erityistä huomiota seuraaviin veneilyonnettomuuksien turvallisuustutkinnoissa annettuihin suosituksiin:

2017-S15

Onnettomuustutkintakeskus suosittaa kansalaisia käyttämään pelastusliivejä veneiltäessä sekä vesiliikenteen valvontaan osallistuvia viranomaisia, veneseuroja ja veneilijöitä kiinnittämään huomiota pelastusliivien käytön lisäksi myös niiden kuntoon ja sopivuuteen.

2017-S17

Onnettomuustutkintakeskus suosittaa Liikenteen turvallisuusvirastoa laatimaan menettelyn, jossa veneen rekisteröinnin yhteydessä uutta omistajaa opastetaan veneilyturvallisuudessa. Tämä voi olla esimerkiksi sähköinen linkki eri viranomaisten ylläpitämille internet-sivustoille tai muutoin annettu informaatio.

2017-S32

Onnettomuustutkintakeskus suosittaa, että Liikennevirasto selvittää, miten informaatiota ahtaiksi määritellyistä kulkuväylistä, nopeusrajoituksista sekä ohittamis- ja kohtaamiskieltoalueista sekä muista vesialueiden erityispiirteistä voitaisiin tuottaa veneilijöille helposti jaettavissa olevaan muotoon.

2017-S33

Onnettomuustutkintakeskus suosittaa, että Liikennevirasto ja Liikenteen turvallisuusvirasto yhdessä selvittävät, miten hyvää merimiestapaa ja -taitoa kuvaavaa informaatiota voitaisiin jakaa tehokkaammin.

ONNETTOMUUSTUTKINTAKESKUS

Johtajan varahenkilö Hannamari Helke

Johtava tutkija Risto Haimila